32005D0432
L 151/3
JURNALUL OFÍCIAL AL UNIUNII EUROPENE
DECIZIA COMISIEI
din 3 iunie 2005
de stabilire a condițiilor de sănătate animală și publică, precum și a modelelor de certificate pentru importul de produse din carne destinate consumului uman, provenind din țări terțe și de abrogare a Deciziilor 97/41/CE, 97/221/CE și 97/222/CE
[notificată cu numărul C(2005) 1616]
(Text cu relevanță pentru SEE)
(2005/432/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de normele comunitare speciale prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (1), în special articolul 10 alineatul (2) litera (c),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special teza introductivă de la articolul 8 punctul (1) primul paragraf, articolul 8 punctul (4), articolul 9 alineatul (2) litera (b) și articolul 9 alineatul (4) literele (b) și (c),
întrucât:
(1)
Decizia 97/41/CE a Comisiei din 18 decembrie 1996 de stabilire a condițiilor de sănătate și a unui certificat de sănătate publică pentru importul provenind din țările terțe de produse din carne obținute din carne de pasăre, carne de vânat de crescătorie, carne de vânat sălbatic și din carne de iepure (3) stabilește condițiile de sănătate publică aplicabile importului anumitor produse din carne în Comunitate.
(2)
Decizia 97/221/CE a Comisiei din 28 februarie 1997 de stabilire a condițiilor de sănătate animală și a modelelor de certificate sanitar-veterinare necesare la importul de produse din carne provenind din țările terțe și de abrogare a Deciziei 91/449/CEE (4) stabilește condițiile de sănătate animală și normele de certificare aplicabile importului anumitor produse din carne în Comunitate.
(3)
Decizia 97/222/CE a Comisiei din 28 februarie 1997 de stabilire a listei țărilor terțe din care statele membre autorizează importul de produse din carne (5) prevede importul în Comunitate de anumite produse din carne cu condiția ca aceste produse să fi fost supuse unui tratament corespunzător și să respecte cerințele de sănătate comunitare în domeniul certificării.
(4)
Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (6) stabilește cerințele de sănătate animală aplicabile importului în Comunitate de anumite produse din carne. Directiva 2004/62/CE a Consiliului (7) abrogă Directiva 72/462/CEE de la 1 ianuarie 2006.
(5)
Directiva 2002/99/CE stabilește normele de sănătate animală care reglementează producția, transformarea, distribuția și introducerea produselor de origine animală destinate consumului uman. Această directivă trebuie pusă în aplicare de statele membre înainte de 1 ianuarie 2005.
(6)
Directiva 77/99/CEE a Consiliului din 21 decembrie 1976 privind problemele de sănătate care afectează schimburile intracomunitare cu preparate din carne (8) este în vigoare până la 1 ianuarie 2005, dată la care va fi abrogată, și orice definiție a produselor din carne din textele legislative adoptate până la 1 ianuarie 2006 trebuie să facă trimitere în mod imperativ la Directiva 77/99/CEE.
(7)
În vederea intrării în vigoare a Directivei 2002/99/CE, este necesar să se modifice și să se actualizeze condițiile de sănătate animală și publică în Comunitate și cerințele în domeniul certificării pentru importul de produse din carne provenind de la bovine domestice, porcine, ovine, caprine, ecvidee, păsări de curte, vânat de crescătorie, iepuri de casă și vânat sălbatic.
(8)
În afară de aceasta, din motive de claritate și de coerență a legislației comunitare, este necesar să se stabilească condițiile de sănătate publică și animală într-un model unic de certificat de sănătate animală aplicabil importului de produse din carne în Comunitate.
(9)
Datorită diferențelor prezentate de situația sanitară din țările terțe, este necesar să se stabilească norme privind tratamentele prevăzute pentru produsele din carne provenind din țări terțe sau din părți ale țărilor terțe înainte de importul acestora în Comunitate.
(10)
Din motive de claritate și de coerență a legislației comunitare, este necesar să se abroge deciziile 97/41/CE, 97/221/CE și 97/222/CE și să fie înlocuite cu prezenta decizie. În consecință, prezenta decizie ar trebui să conțină condițiile de sănătate animală și publică în Comunitate și cerințele în domeniul certificării, precum și lista țărilor terțe și tratamentele prevăzute pentru importul de diverse categorii de produse din carne în Comunitate.
(11)
Condițiile de sănătate și certificarea sanitar-veterinară ar trebui să fie aplicate fără a aduce atingere Deciziei 2004/432/CE a Comisiei din 29 aprilie 2004 privind aprobarea planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (9).
(12)
Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (10) stabilește, pentru importul sau tranzitul de produse de origine animală în Comunitate, normele privind controalele sanitar-veterinare ale produselor de origine animală introduse în Comunitate provenind din țări terțe, inclusiv anumite cerințe în domeniul certificării.
(13)
În scopul protecției sănătății animale și publice și în scopul prevenirii răspândirii bolilor animalelor în Comunitate, ar trebui stabilit, prin prezenta decizie, un nou model specific de certificat de sănătate publică sau de sănătate animală. În afară de aceasta, ar trebui autorizat tranzitul prin Comunitate al loturilor de produse din carne numai în cazul acelor produse care provin din țări terțe sau din părți ale țărilor terțe din care nu este interzis importul acestor produse în Comunitate.
(14)
Este necesar să se prevadă condiții speciale pentru tranzitul prin Comunitate al loturilor de produse din carne din și spre Rusia, având în vedere situația geografică a orașului Kaliningrad și ținând seama de problemele climatice care împiedică utilizarea anumitor porturi în anumite perioade ale anului.
(15)
În Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele sanitar-veterinare ale animalelor și produselor animale din țări terțe și de actualizare a norme privind controalele care trebuie efectuate de specialiștii Comisiei (11) se specifică punctele de control la frontieră desemnate pentru controlul tranzitului prin Comunitate al loturilor de produse din carne din și spre Rusia.
(16)
Este necesar să se reanalizeze tratamentele prevăzute pentru produsele din carne de pasăre originare din Bulgaria și Israel și pentru produsele din carne de mistreț originare din Elveția pentru a le alinia la condițiile actuale de import pentru carnea proaspătă din speciile în cauză din aceste țări.
(17)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
(1) Prezenta decizie stabilește normele de sănătate animală și publică aplicabile importului în Comunitate de loturi de anumite produse din carne, precum și listele cu țările terțe sau cu părți ale țărilor terțe din care sunt autorizate importurile de asemenea produse, modelul certificatelor de sănătate publică și animală și normele privind tratamentele prevăzute pentru aceste produse.
(2) Prezenta decizie se aplică fără a aduce atingere Deciziei 2004/432/CE.
Articolul 2
Definiția produselor din carne
În sensul prezentei decizii, definiția produselor din carne este cea de la articolul 2 litera (a) din Directiva 77/99/CEE.
Articolul 3
Condiții privind speciile și animalele
Statele membre se asigură că loturile de produse din carne importate în Comunitate sunt compuse din carne sau din produse din carne provenind de la următoarele specii sau animale:
(a)
păsări de curte din următoarele specii: păsări de curte, curci, bibilici, gâște și rațe;
(b)
animale domestice din următoarele specii: animale din specia bovină incluzând Bubalus bubalis, Bison bison, porcine, ovine, caprine și ecvidee;
(c)
vânat de crescătorie și iepuri domestici menționați la articolul 2 alineatul (3) din Directiva 91/495/CEE a Consiliului (12);
(d)
vânat sălbatic menționat la articolul 2 alineatul (1) litera (a) din Directiva 92/45/CEE a Consiliului (13).
Articolul 4
Condiții de sănătate animală privind originea și tratamentul produselor din carne
Sub rezerva respectării condițiilor privind originea și tratamentul produselor din carne, stabilite în anexa I, statele membre autorizează importul de produse din carne provenind din următoarele țări terțe sau părți ale țărilor terțe:
(a)
țările terțe care figurează pe lista din partea 2 din anexa II sau părțile țărilor terțe menționate în partea 1 a acestei anexe;
(b)
țările terțe care figurează pe lista din părțile 2 și 3 din anexa II sau părțile țărilor terțe menționate în partea 1 a acestei anexe.
Articolul 5
Condiții de sănătate publică privind carnea proaspătă utilizată în producția de produse din carne destinate importului în Comunitate
Statele membre autorizează importul de produse din carne obținute din carne proaspătă, care respectă cerințele comunitare de sănătate publică prevăzute pentru importul de acest tip de carne în Comunitate.
Articolul 6
Certificate de sănătate animală și publică
Loturile de produse din carne respectă cerințele din modelul de certificat de sănătate animală și publică stabilit în anexa III.
Certificatul respectiv însoțește lotul de produse din carne și este completat corespunzător și semnat de medicul veterinar oficial din țara terță de expediere.
Articolul 7
Loturi de produse din carne aflate în tranzit sau antrepozitare în Comunitate
Statele membre se asigură că loturile de produse din carne, introduse pe teritoriul Comunității și destinate unei țări terțe, fie prin tranzit imediat, fie după depozitare în conformitate cu articolul 12 alineatul (4) sau cu articolul 13 din Directiva 97/78/CE și care nu sunt destinate importului în Comunitatea Europeană, respectă următoarele cerințe:
(a)
provin de pe teritoriul sau de pe o parte a teritoriului unei țări terțe care figurează în anexa II și au fost supuse unui tratament minim, necesar în vederea importului de produse din carne din speciile în cauză, prevăzut de prezenta decizie;
(b)
îndeplinesc condițiile de sănătate animală aplicabile speciei în cauză, stabilite în modelul de certificat de sănătate animală și publică din anexa III;
(c)
sunt însoțite de un certificat de sănătate animală întocmit în conformitate cu modelul din anexa IV, semnat de un medic veterinar oficial al serviciilor sanitar-veterinare competente din țara terță în cauză;
(d)
sunt certificate pentru tranzit sau antrepozitare (după caz) prin documentul veterinar comun de intrare, eliberat de medicul veterinar oficial de la punctul de control la frontieră de introducere în Comunitate.
Articolul 8
Derogare pentru anumite destinații din Rusia
(1) Prin derogare de la articolul 7, statele membre autorizează tranzitul rutier sau feroviar prin Comunitate, între punctele de control la frontieră ale Comunității, menționate în anexa la Decizia 2001/881/CE, al loturilor de produse din carne din și spre Rusia, direct sau printr-o altă țară terță, în cazul în care sunt îndeplinite următoarele condiții:
(a)
la punctul de control la frontieră de intrare în Comunitate, medicul veterinar oficial al autorității competente sigilează lotul cu un sigiliu prevăzut cu un număr de ordine;
(b)
documentele care însoțesc lotul și care sunt menționate la articolul 7 din Directiva 97/78/CE sunt ștampilate pe fiecare pagină de medicul veterinar oficial al autorității competente de la punctul de control la frontieră de introducere în Comunitate cu mențiunea „NUMAI PENTRU TRANZIT PRIN CE SPRE RUSIA”;
(c)
sunt îndeplinite cerințele procedurale menționate la articolul 11 din Directiva 97/78/CE;
(d)
lotul este certificat pentru tranzit prin documentul veterinar comun de intrare, eliberat de medicul veterinar oficial de la punctul de control la frontieră de introducere în Comunitate.
(2) Statele membre nu autorizează nici descărcarea, nici antrepozitarea, în sensul articolului 12 alineatul (4) sau al articolului 13 din Directiva 97/78/CE, a acestor loturi pe teritoriul Comunității.
(3) Statele membre se asigură că autoritatea competentă efectuează cu regularitate audituri cu scopul de a verifica dacă numărul de loturi și cantitățile de produse care părăsesc teritoriul Comunității corespund numărului de loturi și cantităților care au fost introduse pe acest teritoriu.
Articolul 9
Dispoziții tranzitorii
Statele membre autorizează importul în Comunitate de loturi de produse din carne în conformitate cu modelele de certificate sanitar-veterinare stabilite de deciziile 97/41/CE sau 97/221/CE pe o perioadă de șase luni de la 17 iunie 2005.
Articolul 10
Abrogări
Deciziile 97/41/CE, 97/221/CE și 97/222/CE se abrogă.
Articolul 11
Data de punere în aplicare
Prezenta decizie se aplică de la 17 iunie 2005.
Articolul 12
Destinatari
Prezenta decizie se adresează statelor membre.
Adoptată la Bruxelles, 3 iunie 2005.